Žaloba podaná 27. augusta 2021 – E. Breuninger/Komisia
(vec T-525/21)
Jazyk konania: nemčina
Účastníci konania
Žalobkyňa: E. Breuninger GmbH & Co. (Štuttgart, Nemecko) (v zastúpení: M. Vetter, Rechtsanwalt)
Žalovaná: Európska komisia
Návrhy
Žalobkyňa navrhuje, aby Všeobecný súd:
v súlade s článkom 264 ods. 1 ZFEÚ zrušil rozhodnutie žalovanej z 28. mája 2021 (Pomoci č. SA 62784),
uložil žalovanej povinnosť nahradiť trovy konania vynaložené žalobkyňou.
Žalobné dôvody a hlavné tvrdenia
Na podporu svojej žaloby, žalobkyňa uvádza dva dôvody.
Prvý žalobný dôvod: Zjavne nesprávne posúdenie
Žalovaná sa dopustila zjavne nesprávneho posúdenia, keď v napadnutom rozhodnutí konštatovala, že nemecká schéma pomoci „Všeobecná spolková schéma náhrady škody COVID-19“ je podľa článku 107 ods. 2 písm. b) zlučiteľná s vnútorným trhom. Obmedzenie práva na predloženie žiadosti v prípade podnikov, ktoré vykonávajú činnosť vo viacerých hospodárskych oblastiach na tie z nich, ktoré dosahujú najmenej 80% svojho obratu z činností priamo dotknutých lockdownom, má svojvoľnú povahu a schválenie takejto schémy pomoci je neprimerané. Prahová hranica 80 % vylučuje bez vecného odôvodnenia príčinnú súvislosť medzi nariadeniami o uzavretí prevádzok a s tým súvisiacou škodou v neprospech podnikov, ktoré pôsobia vo viacerých odvetviach, pretože takéto podniky sa aj napriek tomu, že boli priamo a významne dotknuté prijatím štátnych opatrení a s nimi súvisiacimi významnými stratami, ocitli ešte aj bez akejkoľvek náhrady. Vyššie uvedené skutočnosti skresľujú hospodársku súťaž jednak pokiaľ ide o súťažiteľov v odvetviach dotknutých COVID – 19 a jednak o súťažiteľov pôsobiacich v odvetví, ktoré nebolo dotknuté COVID-19.
Druhý žalobný dôvod: porušenie procesných práv vyplývajúcich z článku 108 ods. 2 ZFEÚ.
Rozhodnutie žalovanej je nepreskúmateľné a neodôvodnené. Žalovaná neposkytla žalobkyni nijakú možnosť, aby v predbežnom preskúmavacom konaní vyjadrila svoje pochybnosti o zlučiteľnosti schémy pomoci s vnútorným trhom. Žalovaná navyše svoje schvaľujúce rozhodnutie dostatočne neodôvodnila.
____________